b'\n_START_ARTICLE_\nBaisogala\n_START_SECTION_\nPavadinimo kilm\xc4\x97\n_START_PARAGRAPH_\nMiestelio pavadinim\xc4\x85 sudaro du sandai bais- (\xe2\x80\x9ebaisus\xe2\x80\x9c) ir -gala (\xe2\x80\x9ekra\xc5\xa1tas, pakra\xc5\xa1tys, pabaiga\xe2\x80\x9c), t. y. Baisogala rei\xc5\xa1kia \xe2\x80\x9ebaisi, baisumo vieta, kra\xc5\xa1tas, pakra\xc5\xa1tys\xe2\x80\x9c._NEWLINE_XX a. tarpukariu vartota lytis Beisagala .\n_START_SECTION_\nArchitekt\xc5\xabra\n_START_PARAGRAPH_\nXIX a.\xc2\xa0\xe2\x80\x93 XX a. prad\xc5\xbeios Baisogalos dvaro sodyba: r\xc5\xabmai, \xc5\xbeirgynas, oficina, kiti \xc5\xabkiniai pastatai bei parkas, \xc4\xafkurtas XIX a. R\xc5\xabmai turi romantinio klasicizmo bruo\xc5\xbe\xc5\xb3; dviauk\xc5\xa1\xc4\x8diai, su dviem rizalitais ir rotonda, dengta kupolu. Interjer\xc5\xb3 apdailoje daug med\xc5\xbeio, kupolo skliautas puo\xc5\xa1tas tapyba. Fasadus puo\xc5\xa1ia pusapskri\xc4\x8di\xc5\xb3 ark\xc5\xb3 angos su archivoltais, reljefinis girliand\xc5\xb3, karo atribut\xc5\xb3 dekoras. Oficinos ir \xc5\xbeirgyno fasadus pagyvina toskani\xc5\xa1k\xc5\xb3j\xc5\xb3 kolon\xc5\xb3 poros. \xc5\xa0ulinio, ledain\xc4\x97s, kumetyno, mal\xc5\xabno i\xc5\xa1or\xc4\x97je\xc2\xa0\xe2\x80\x93 Lietuvos romantizmui b\xc5\xabdinga orderini\xc5\xb3 ir gotikini\xc5\xb3 motyv\xc5\xb3 darna. Pastatus supa tapybi\xc5\xa1kas 12 ha parkas su tvenkiniais, vingiuotais takais, lygiame reljefe laisvai augan\xc4\x8diais \xc5\xbeeldiniais. R\xc5\xabmai pastatyti XIX a. viduryje didik\xc5\xb3 Komar\xc5\xb3 iniciatyva, 1912\xc2\xa0m. pristatyti fligeliai. 1986\xc2\xa0m. r\xc5\xabmai (projekto architekt\xc4\x97 Romualda Tarabildien\xc4\x97), oficina, kumetynas ir oran\xc5\xbeerija restauruoti, sutvarkytas parkas. _NEWLINE_Yra XIX a. pab.\xc2\xa0\xe2\x80\x93 XX a. pr. Baisogalos gele\xc5\xbeinkelio stoties statini\xc5\xb3 kompleksas (stotis, vandentiekio bok\xc5\xa1tas, rampa), cariniais metais pastatytas prie Liepojos\xe2\x80\x93Romn\xc5\xb3 gele\xc5\xbeinkelio._NEWLINE_1928\xc2\xa0m. pastatytas paminklas \xc5\xbeuvusiems d\xc4\x97l Lietuvos laisv\xc4\x97s (projekto autorius Antanas Aleksandravi\xc4\x8dius); 1964\xc2\xa0m. nugriautas, 1989\xc2\xa0m. atstatytas. Baisogalos kapin\xc4\x97se yra Lietuvos kari\xc5\xb3, savanori\xc5\xb3 ir partizan\xc5\xb3 kapai, Antrojo pasaulinio karo Soviet\xc5\xb3 S\xc4\x85jungos kari\xc5\xb3 palaidojimo vieta.'